Zulu ‘baie beter’ ná hy by dood omdraaiDeur Megan Gittins Zulu hou geduldig sy been uit sodat sy hoewe behandel kan word. (Foto: Facebook via Wetnose) Zulu, die perd wat by die dood omgedraai het nadat hy in ŉ erg verwaarloosde toestand langs ŉ grondpad oos van Pretoria gelos is, is goed op pad na volkome herstel. Die perd, wat deur die werknemers van Wetnose-dierereddingskuiling Zulu gedoop is, word die afgelope week by dié sentrum toegegooi onder liefde en ontvang die behandeling wat hy nodig het. “Sy beserings lyk baie beter,” sê Veronica van Greunen, ŉ inspekteur by Wetnose. Zulu was erg verwaarloos, gedehidreer, honger en swak toe hy deur ŉ inwoner in die Cullinan-gebied gevind is. Hy is dieselfde dag deur die Wetnose-dierereddingskuiling gered. Byna ŉ week na die voorval is Zulu goed op pad na volkome herstel. Hoewel sy bene geswel is, is sy hoewe intussen behandel wat dit vir hom makliker maak om te loop. Volgens Van Greunen is Zulu steeds in pyn, maar herwin hy elke dag meer en meer sy krag. Sy wonde, wat deur ŉ val veroorsaak is toe hy langs die pad afgelaai is, word elke dag behandel en is besig om geleidelik gesond te word. Zulu se gesondheid het egter vanoggend ŉ onverwagte wending geneem toe hy koliek opgedoen het, sê Van Greunen. “Koliek is ŉ baie ongemaklike, pynlike probleem in hulle spysverteringstelsel,” verduidelik sy. Alhoewel Zulu reeds menigte hindernisse oorkom het, word hy steeds noukeurig dopgehou. “Ons was bekommerd, maar hy lyk beter,” sê sy. Zulu het reeds baie vriende by die Wetnose-diereskuiling gemaak. (Foto: Facebook via Wetnose) Ondanks Zulu se verskeie beproewings en onlangse koliek-diagnose, is hy ŉ regte sosiale vlinder by die dierereddingskuiling en maak hy vriende met mens en dier so ver hy gaan. Die lot van die tweede rooibruin perd wat saam met Zulu op die sleepwa was, is egter nog nie bekend nie. Maroela Media het vroeër berig ŉ inwoner het Dinsdag gesien hoe ŉ motor met twee perde agterop ŉ sleepwa langs die pad stop. Dit is toe dat Zulu van die sleepwa afgetrek en langs die pad gelos is. Die motor het weggejaag met die ander perd nog op die sleepwa. Van Greunen sê die ander perd was vasgebind en sy hoewe het by die kant van die sleepwa uitgesteek. “Ons is bekommerd oor dié perd se welstand,” sê sy. Zulu loer hoe die veearts sy medisyne gereed kry. (Foto: Facebook via Wetnose) Wetnose het reeds ŉ bietjie inligting ontvang oor die man en vrou wat vermoedelik vir Zulu langs die pad gelos het, maar dié inligting is nie genoeg om die paar te identifiseer nie. Die skuiling het ŉ beroep op die publiek gedoen om na vore te kom met enige inligting wat hulle kan help om Zulu se voormalige eienaars en die tweede perd op te spoor. “Ons vra dat mense ons asseblief help om die eienaars op te spoor sodat ons geregtigheid kan kry. Alle inligting sal as streng vertroulik hanteer word,” sê Van Greunen. “Asseblief, moenie ophou om ons te help nie.” Besoek Wetnose se Facebook‑blad vir meer besonderhede.